Diari Oficial de la Generalitat Valenciana


Sumari del DOGV 9330, del 03-05-2022 (2022/3424)

RESOLUCIÓ de 17 de febrer de 2022, del director general de Qualitat i Educació Ambiental, per la qual es formula declaració d'impacte ambiental del projecte emmagatzematge de metalls en el polígon industrial l'Horta Vella de Bétera. Expedient número (1714083) 045/2021/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9330

Data del DOGV
:   03-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3424


Data del document
:   17-02-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Bétera
    * impacte ambiental

RESOLUCIÓ de 17 de febrer de 2022, del director general de Qualitat i Educació Ambiental, per la qual es formula declaració d'impacte ambiental del projecte emmagatzematge de metalls en el polígon industrial l'Horta Vella de Bétera. Expedient número (1714083) 045/2021/AIA. [2022/3424]  
«Declaració d'impacte ambiental  
Expedient: (1714083) 045/2021/AIA.  
Títol: Emmagatzematge de metalls.  
Promotor: Francisco José Catalán Más.  
Òrgan substantiu: Ajuntament de Bétera.  
Ref. òrgan substantiu: 07/2019 € LICAMB.  
Localització: carrer núm. 5, nau 36, polígon industrial l'Horta Vella, 46817 Bétera (València).  
  
Descripció del projecte  
Francisco José Catalán Más promou una activitat d'emmagatzematge de diferents metalls en una parcel·la situada en el núm. 36 del carrer núm. 5 del polígon industrial l'Horta Vella, de Bétera (València).  
  
L'objecte de l'expedient remés per l'Ajuntament és recaptar el pronunciament en matèria d'impacte ambiental, previ a la concessió de llicència ambiental, d'acord amb la Llei 6/2014, de 25 de juliol, de prevenció, qualitat i control ambiental d'activitats en la Comunitat Valenciana.  
La parcel·la en la qual es pretén dur a terme l'activitat està classificada com a sòl urbà industrial i, mitjançant informe tècnic de l'enginyer tècnic municipal, l'Ajuntament acredita la compatibilitat urbanística del projecte (expedient 35/2019-CERCOM).  
L'activitat es desenvoluparà a l'interior d'una nau industrial preexistent de 377,24 m2, en una parcel·la amb una superfície total de 450 m2, i es dedicaran a la zona de magatzem 241,80 m2. El paviment del local és laminat de PVC en higiene i dutxa i ciment continu corronat en la resta de la nau. Així mateix, la parcel·la compta amb tres places d'aparcament.  
La nau està connectada a les xarxes de subministrament elèctric i d'aigua potable del municipi. Les aigües residuals, tant de la neteja del local com les provinents del lavabo, s'evacuaran a través de la xarxa general de clavegueram.  
L'activitat que es pretén desenvolupar consisteix en un procés de valorització, catalogat com R12 d'acord amb l'annex II de la Llei 22/2011, de 28 de juliol, de residus i sòls contaminats. Segons la documentació tècnica del projecte, els materials emmagatzemats tenen la consideració de no perillosos i es classificaran i dipositaran en els diferents contenidors destinats a això. La capacitat màxima d'emmagatzematge serà de 334,8 t/any i està desglossada en els corresponents codis LER (residus del modelatge i tractament físic i mecànic de superfície de metalls i plàstics, envasos, metalls i els seus aliatges, residus procedents del fragmentat de residus que contenen metalls, residus del tractament mecànic de residus no classificats en una altra categoria i fraccions recollides selectivament).  
Es compta amb una bàscula i un carretó elevador, d'acord amb les necessitats de l'activitat.  
  
Per al desenvolupament de l'activitat, en l'empresa treballaran dues persones, un operari i un encarregat de les tasques administratives. L'activitat es desenvoluparà en horari diürn.  
  
Tramitació administrativa  
En data 30 de desembre de 2020, l'Ajuntament de Bétera va donar trasllat a aquest òrgan ambiental de l'informe per a la concessió de llicència ambiental, acompanyada de la documentació següent:  
- Projecte d'activitat per a emmagatzematge de metalls que inclou estudi d'impacte ambiental.  
- Edicte sotmetent a informació pública l'esmentat procediment.  
- Diligència d'exposició del projecte a informació pública en el tauler d'edictes electrònic de l'Ajuntament.  
- Notificació, amb justificant de recepció, als confrontants a la nau on pretén realitzar-se l'activitat, del sotmetiment a informació pública de l'esmentat procediment.  
- Publicació de l'edicte en el Butlletí Oficial de la Província de València, donant 30 dies de termini per a formular al·legacions i consultar l'expedient.  
- Certificat en el qual es fa constar l'absència d'al·legacions relacionades amb l'esmentat procediment.  
- Informe favorable del tècnic municipal per a la concessió de la llicència ambiental.  
D'acord amb el certificat remés, l'òrgan substantiu va realitzar la informació pública de l'expedient mitjançant publicació en el Butlletí Oficial de la Província de València, núm. 163, de 25 de juliol de 2020.  
  
En data 21 de desembre de 2021, el promotor remet a aquest òrgan ambiental la memòria tècnica, que amplia la informació continguda en el projecte inicial.  
  
Consideracions ambientals  
L'activitat es desenvoluparà a l'interior d'una nau situada en un polígon industrial consolidat, que compta amb els serveis de proveïment d'energia i aigua, i també d'una xarxa d'evacuació d'aigües residuals.   
  
El projecte no afecta espais naturals protegits ni de la Xarxa Natura 2000.  
La principal afecció mediambiental d'aquesta activitat consisteix en la producció de sorolls.  
El projecte presentat inclou un estudi acústic on es recullen els nivells acústics que produiria la maquinària a l'interior de la nau, les pertorbacions per vibracions i el nivell d'aïllament dels tancaments.  
  
Segons l'estudi acústic, s'espera un nivell de soroll mitjà de 77 dB i un nivell de soroll màxim de 82 dB, corresponent aquest nivell màxim a accions esporàdiques degudes a la mateixa activitat, no tractant-se d'incidències continuades. El mateix estudi indica que els aïllaments en façana, mitgeres i coberta aconsegueixen que els nivells transmesos estiguen per sota dels màxims permesos.  
Considerant que el projecte se situa en un polígon industrial; que l'activitat productiva es desenvoluparà en horari laborable diürn; l'efecte de l'aïllament, i que els habitatges més pròxims es troben a una distància aproximada de 500 metres en línia recta, s'estima el compliment dels nivells sonors establits en la normativa.  
En tot cas, haurà de complir-se amb el que s'estableix en la Llei 7/2002, de 3 de desembre, de la Generalitat Valenciana, de protecció contra la contaminació acústica, i en el Decret 266/2004, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
La ferralla s'emmagatzemarà dins de la nau, en contenidors metàl·lics o de plàstic situats sobre la solera de formigó existent, evitant així que els possibles abocaments accidentals puguen afectar el sòl o als aqüífers.  
Els residus generats per l'activitat se separaran per a la seua posterior retirada per part de gestors autoritzats. Els residus sòlids assimilables a residus domèstics seran recollits pels serveis municipals. No es preveuen emissions de fums, gasos ni olors.  
El programa de vigilància ambiental consistirà en el control de la correcta execució i l'eficàcia de les mesures protectores i correctores, comprovar la seua eficàcia amb l'objectiu de detectar impactes no previstos en l'estudi d'impacte ambiental i proposar les mesures adequades per a reduir-los, eliminar-los o compensar-los.  
  
Consideracions jurídiques  
Les instal·lacions per a emmagatzematge de ferralla estan subjectes a avaluació d'impacte ambiental ordinària, d'acord amb l'article 7.1 de la Llei 21/2013, de 9 de desembre, en concordança amb l'annex I (grup 6.c.2) del Decret 162/1990, de 15 d'octubre.  
L'expedient ha observat els tràmits previstos en la secció primera del, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicable.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Consellería d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que posseïsc, resolc  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicable, el projecte d'emmagatzematge de metalls, promogut per Francisco José Catalán Más en el terme municipal de Bétera (València), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que consta en l'expedient i de conformitat amb les condicions següents:  
  
- Respecte al llistat definitiu de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent. Els materials emmagatzemats seran retirats per gestor autoritzat.  
- Al començament de l'activitat i, almenys, cada cinc anys es realitzaran auditories acústiques per una entitat col·laboradora de l'administració en matèria de qualitat ambiental, i faran constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació de les mesures.  
- Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, i també en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, procedisquen en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
   
València, 17 de febrer de 2022.- El director general de Qualitat i Educació Ambiental: Joan Piquer Huerga.»